গোর্খাল্যান্ড আঞ্চলিক প্রশাসন
গোর্খাল্যান্ড আঞ্চলিক প্রশাসন (ইংরেজি: Gorkhaland Territorial Administration, নেপালি: गोर्खाल्याण्ड क्षेत्रीय प्रशासन) ভারতের পশ্চিমবঙ্গ রাজ্যের দার্জিলিং ও কালিম্পং জেলার স্বায়ত্তশাসিত প্রশাসনিক বিভাগ। এটি ২০১২ সালে দার্জিলিং গোর্খা পার্বত্য পরিষদের পরিবর্তে প্রতিষ্ঠিত হয়েছিল। ১৯৮৮ সালে প্রতিষ্ঠিত দার্জিলিং গোর্খা পার্বত্য পরিষদ ২৩ বছর ধরে দার্জিলিং পার্বত্য অঞ্চলে প্রশাসন চালিয়েছিল। বর্তমানে গোর্খাল্যান্ড আঞ্চলিক প্রশাসন দার্জিলিং জেলার তিনটি পার্বত্য মহকুমা (দার্জিলিং সদর, কার্শিয়াং ও মিরিক), শিলিগুড়ি মহকুমার কিছু অঞ্চল এবং কালিম্পং জেলা নিয়ে গঠিত।